同建陽熊退齋遊九日山
作者：丘葵
朝代：宋

paragraphs: 八荒去求仁，名山在吾西。
雲石長掛眼，云何不攀躋。
攀躋有何求，林木心所歡。
欣欣豈在目，昔有秦隠君。
隠君天上去，尚有姓名留。
想當嘉遯時，煮茗日唱酬。
唱酬者爲誰，曰惟姜歐陽。
於昭忠與義，追琢而成章。
成章匪摛藻，一字不出山。
最後有致光，亦復茲盤桓。
盤桓尚如昨，人生幾陵谷。
至今荒祠下，凜凜人如玉。
如玉復如玉，千年仰高風。
誰哉共我遊，建陽勿齋翁。
翁謂朱紫陽，穆穆千載師。
昔年此遊歷，尚有妙遺句。
遺句尚可歌，於焉且徜徉。
欲尋廓然處，但見山蒼蒼。
蒼蒼未嘗歇，誰識天機深。
未知後來者，能復此同心。